Skortur á efni til byggingaframkvæmda veldur töfum á ýmsum verkefnum. Eina útisundlaugin í Fjallabyggð hefur verið lokuð í tæpa tvo mánuði þar sem bið eftir efni til endurbóta hefur dregist á langinn.
Sundlauginni á Ólafsfirði var lokað í lok apríl vegna gagngerrar endurnýjunar á búningsklefum. Áætlað var að opna aftur 1. júní. Ármann Viðar Sigurðsson, deildarstjóri tæknideildar Fjallabyggðar, segir að ekki verði hægt að opna sundlaugina fyrr en skáparnir sem eiga að vera í klefunum berist að utan.
Já, ástæðan er að við höfum lent í skorti á efni, eða þ.e.a.s. að söluaðili hefur ekki náð að standa við afhendingartíma. Þeir áttu að afhendast um miðjan maí upprunalega. Svo var það næsta sem við fengum uppgefið milli 5. og 10. júní og það nýjasta er að þeir koma á sunnudaginn næsta.
Ármann segist ekki hafa fengið nákvæmar skýringar á töfinni en ástandið í heiminum vegna heimsfaraldurs og stríðsátaka sé líkleg skýring. Tafir hafi orðið á afhendingu efnis vegna fleiri framkvæmda í sveitarfélaginu.
Stefnt er á að opna sundlaugina í næstu viku. Í sumar verður skipt um flísar í laugum á útisvæði en ekki þarf að loka lauginni þegar það verður gert.
Og engar áhyggjur að það verði einmitt sams konar vandamál sem komi upp? Við náttúrlega byrjum ekkert á því verkefni fyrr en efnið er komið. Þetta eru náttúrulega bara flísar og við förum ekkert að rífa flísarnar gömlu af fyrr en hinar eru komnar á staðinn.